
X. 


EX  MEDICINA  THEORICO-PRACTICA 


DE  NEUROSIBUS  SING1LLATIM 


AC  POTISSIMUM 

DE  POLYOREXIA,  POLYDIPSIA,  PICA,  LAGNIAE  SPECIEBUS 
SATYRIASI  AC  HYSTEROCNESMO 


I. 

Hyperepithymiarum  in  censum  referenda  polyorexia  seu  appetitus  ex¬ 
cedens  ( polyorexia  ,  noXi/a  et  opertu ) ,  qui  ciborum  desiderio  non  re¬ 
primendo  ,  assumtione  avida  ,  deglutione  praecipite  ,  ardueque  obtinenda 
saturatione  quoque  se  prodit.  Inde  voracitas ,  polyphagia  audit.  Debilitati 
iuncta  et  esculentis  cito  non  composita  lypothimiam  inducens  bulimia 
sive  bulimus  a  Bov  et  Xipoa  proprie  vocatur ;  cum  celeri  ingurgitatorum 
vomitu  cynorexia  ,  fames  canina ;  cum  citata  illorum  per  anum  expul¬ 
sione  lycorexia  ,  fames  lupina  audit. 

II. 

Dispositionem  in  polyorexiam  saepe  consuetudo  prava ,  nonnumquam 
vitia  formationis  et  organica  v.  gr.  ductus  choledochus  in  ventriculum 
hians,  ventriculus  aut  pylorus  incrassatus,  induratus,  aut  angustatus, 
hicce  dilatatus  aut  relaxatus ;  quandoque  peculiaris  systematis  nervosi  aut 
in  specie  nervorum  ventriculi  dysphoria ,  quemadmodum  in  nevrosibus 
acutis  et  chronicis  :  febribus  nervosis ,  hysteria ,  bypochondriasi  ,  me¬ 
lancholia  ,  nec  non  in  febribus  quartanis ,  et  graviditate  ,  suppeditant. 

Malvani 

III. 

Caussae  excitantes  sunt:  succi  gastrici  acrimonia  acida  aut  alia,  bilis 
immediate  in  ventriculum  stillans ,  amarorum  et  condimentorum  aroma¬ 
ticorum  abusus  ,  vermes,  potentiae  variae  stomachum  modo  idiopathico 
aut  sympathico  admodum  irritantes ,  exanthematum  chronicorum  ,  ar¬ 
thritidis  etc.  suppressio. 

IV. 

Prognoseos  rationalis  praecipua  momenta  ex  morborum  principalium 
indole  et  aegrorum  conditione  ducuntur  :  quibus  addatur ,  polyorexiam 
in  febribus  acutis  rarius  inter  bona  quam  mala  symptomata  animadverti; 
in  febribus  quartanis  uti  signum  pertinaciae  esse ,  ita  facillime  ansam 
exasperationibus  et  complicationibus  gastricis  et  recidivis  suppeditare; 
bulimiam  per  iterata  animi  deliquia  ,  cynorexiam  per  vomitiones,  lyco- 
rexiam  per  lienteriam  ,  debilitatem  ,  cachexiam  ,  tabem  periculosas  et 
imo  lelhales  evadere  posse. 

V. 

Curatio  ,  ut  ut  dispositione  et  caussa  occasionali ,  nec  non  morbo  prin¬ 
cipe  activo,  inflammatorio  vel  passivo,  nervoso,  materiali  vel  dynamico 
rite  investigatis  et  pensitatis  determinatu  plerumque  facilis  sit ,  saepe 
tamen  ,  v.  gr.  vitiis  organicis  ventriculi  obtinentibus  ,  vix  nisi  mali , 
lenimen  valet  inferre.  ISimia  generatim  ventriculi  sensilitas  ac  irritabi¬ 
litas  ,  cum  vel  absque  debilitate  universali  et  vomitu  vel  diarrhoea,  se¬ 
dantibus  praesertim  opio ,  mucilaginosis  emulsis,  oleosis  blandis,  additis 
pro  re  nata  Ionicis  ,  victu  facile  digerendo  ,  pauco  ,  frequentius  sumto 
componenda  est;  pylori  atonia  et  dilatatio  adstringentibus  pedetentim 
profliganda;  ventriculi  acidum  magnesia,  lapidibus  cancrorum  etc.  ama¬ 
ricantibus,  amaro-aromaticis  est  emendandum,  et,  ne  regeneretur, 
praevertendum  ;  vermes  expellendi ;  impetigines  suppressae  revocandae, 
arthritis  anomala  ad  normam  reducenda. 

Morbo  feliciter  sublato,  ut  omni  in  convalescentia ,  polyorexiae  prae¬ 
pediatur  recidiva  ,  et  superstites  successive  tollantur  effectus ,  satagen¬ 
dum.  Quem  in  finem  non  caussarum  modo  fuga  et  therapia  congrua  , 
sed  diaeta  etiam  prudenter  definienda  ,  et  summa  in  ciborum  conces¬ 
sorum  quantitate  ,  temperantia  maxime  requiruntur. 

Pica. 

VI. 

Pica  (kitta  Linn.  ,  allotriophagia  Vog.  ab  ctXkorfiov  peregrinum  ,  inso¬ 
litum,  et  <pa.yoo  edo);  morbosa  est  vel  unius  solum  ciborum  generis  (kitta), 
vel  insolitorum  plerumque  non  nutrientium  (malacia)  ,  uti  cretae,  calcis, 
carbonum  ,  coffeae  tostae  etc.  ,  vel  nauseosorum  imo  et  detestabilium, 
uti  aranearum,  pilorum  etc.  adpetentia,  cum  aut  absque  aliorum  aversione. 

vii. 

Picae  semper  symptomaticae  ,  ratio  proxima  vel  a)  in  sensibilitatis 
ventriculi  aut  totius  systematis  nervosi  aberratione ,  quemadmodum  in 
chlorosi ,  hysteria  ,  graviditate ,  vel  b)  in  depravata  imaginatione  ,  ut 
in  mania  ,  nec  non  perversa  ex  consuetudine ,  vel  c )  in  sensatione  ven¬ 
triculi  depravata  ab  heterogenei  cuiusdam  in  eo  contenti  seu  forinsecus 
illati  seu  ibidem  generati  impressione  invenitur,  ut  a  saburrae  acidae, 
biliosae  ,  pituitosae,  verminosae  actione  quandoque  et  prae  scorbuto. 
Sequiori  frequentius  quam  potiori  infensa  est  sexui  haec  aegritudo. 

VIII. 

'  t  •  •  'Oi.j 

Durationem  ,  exitum  picae  varium  aeque  ac  prognosim  spectantia  a 
morbis  protopathicis  eruenda.  Pica  in-  gravidis  ,  nisi  tertio  quartove 
mense  ,  raro  ante  partam  cessat.  In  chloroticis  ,  hystericis  notabili  cum 
morbi  principis  imminutione  evanescere  solet.  In  mania  saepe  invincibilis. 
In  febribus  acutis  non  raro  periculi  index  est ,  gravem  systematis  ner¬ 
vosi  noxam  prodendo. 

IX. 

•  •  ii  J '/  .  a  ;  ii.  .  ‘  1  w  *  f  \  ',}•  i *  ,  .  :  -  #  f  „ » ’  t  i  i  *  I  f  \j  /  /  ili.  III/'  .  4 

Therapia  in  morbos  potiores  eorumque  caussas  dirigatur ,  oportet. 
In  malis  chronicis  in  animum  quoque  medici  opus  convertatur  ,  aegros 
de  noxia  eorum  ,  quae  vehementer  adpetunt ,  in  sanitatem  efficacia  con¬ 
vincendo  ,  et  ad  abstinentiam  serio  persuadendo.  Tentamine  irrito  nul- 
Iaque  obstante  contraindicatione ,  pharmaca  nauseam  ,  ad  vomitum  ipsum 
vel  diarrhoeam  provocantia  rebus  ab  aegro  anxie  quaesitis ,  si  noxiae 
fuerint,  dosibus  cauto  prorsus  definitis  clanculum  addere  expedit. 

In  convalescentibus  ,  ne  in  priorem  relabantur  consuetudinem  ,  maxi¬ 
me  adlaborandum. 


G 


Polydipsia. 


X. 

Polydipsia  (a  7 ioXvi  ,  multus  et  ,  sitis),  desiderium  poculentorum 
est  inexplebile  ,  constans  ,  vel  debito  frequentius  recurrens. 

Mere  symptomatica  a  morbis  proficiscitur ,  in  quibus  vel  a)  humorum 
serosorum  ac  seroso-mucosorum  dispendia  aut  effusiones  de  necessaria 
vehementer  monent  compensatione:  in  hydrope  ,  diabete  ,  sudore,  diar¬ 
rhoea  ,  haemorrhagiis  ,  vel  b  )  morbosa  nervosi  systematis  aut  pharyngis 
modo  et  ventriculi  nervorum  incitatio  fluidorum  ope  exposcit  leniri ut 
in  febribus,  inflammationibus,  doloribus  quibusvis  vehementibus  diu 
perstantibus  ,  in  primarum  viarum  ab  ingestis  salibus ,  aromatibus  ,  ve¬ 
nenis  acribus  ,  a  saburris  biliosis  etc.  irritatione. 

Ex  quibus  de  indole,  duratione  ,  terminatione,  caussis,  effectibus, 
gravitate  polydipsiae  scitu  necessaria  sponte  fluunt. 

Therapia  radicalis  apto  morborum  potiorum  memoratorum  atque  caus¬ 
sarum  notione  innititur  ;  palliativa  sedulo  poculentorum  aquosorum,  mu- 
cilamnoso-acidulorum  haustu  ,  et  collutoriorum  similium  ,  lotionum , 
fotuum,  balneorum  usu,  absolvitur. 

Satyriasis ,  hysterocnesmus. 

XI. 

Instinctus  sexualis  immodicus  per  effrenem  concubitus  cupiditatem  , 
rationem  et  voluntatem  intercipientem  se  prodens ,  in  viris  satyriasis 
( hyperorgosis  Sw.  ,  salacitas  inexplebilis )  ,  in  foeminis  nymphomania 
(  furor  uterinus,  hysteromania ,  hysterocnesmus ,  machlosyne  Sw.)  appellatur. 

Satyriasis  libidinosa  colis  erectione  ,  frequentiore  aut  solito  maiore  , 
nonnumquam  molesta  dydimorum  tensione  ;  -  nymphomania  prpntu 
vehemente  ,  calore  ac  tumore  pudendorum  ,  et  iugi  haec  contrectandi 
propensione  stipatur  ;  utraque  cum  inquietudine ,  flagrante  amplexuum 
cupidine  ,  pulsu  et  respiratione  citatioribus  ,  humorum  orgasmo  ,  siti  , 
agrypnia  ,  et  redeunte  per  vices  animi  deiectione  incedit  ,  quae  ad  in¬ 
tensissimum  evecta  gradum  et  non  sedata  in  pudoris  neglectum ,  vesa 

niam  ,  imo  maniam  abit.  Utraque  statum  chronicum  frequentius  quam 
acutum  et  plerumque  symptomaticum  offert. 

XII. 

Mali  huius  effectus  multiplicem  functionum  tum  corporis  tum  mentis 
laesionem  exhibent ,  quales  sunt :  sensuum  hallucinationes  ,  agrypnia  aut 
insomnia  continua,  amnesia,  amentia,  deliria,  mania,  tremor,  spasmus, 
convulsio,  dysorexia ,  dyspepsia,  alvi  retentio,  macies,  sudor  olidus, 
pollutiones ,  tabes  nervosa  ,  dorsalis. 

XIII. 

Prona  in  hunc  morbum  sunt  subiecta  irritabilia,  nevrosibus  variis, 
praesertim  hypochondriasi ,  hysteria  vel  nimia  genitalium  irritabilitate , 
plethora  ,  clitoride  praegrandi  et  valde  sensibili  etc.  laborantia ,  rationis 
simul  lumine  et  firmo  voluntatis  imperio  destituta.  Momenta  excitantia 
tam  corporea  sunt  quam  psychica.  Ad  priora  spectant,  partium  geni¬ 
talium  aut  organorum  uropoieticorum  ,  imo  intestini  recti  irritatio  vel 
inflammatio  idiopathica  aut  sympathica,  inducta  per  onaniam,  virus  sy¬ 
philiticum  ,  ascarides  vermiculares  in  intestino  recto  nidulantes,  aut  in 
ipsam  prorepentes  vaginam ,  calculos  urinales ,  diureticorum  praecipue 
acrium  et  resinosorum  sicut  aphrodisiacorum  abusum  ,  lotium  acre  con¬ 
gestum  ,  quantitatem  et  qualitatem  seminis  peccantem  sub  vita  lauta  et 
otiosa  a  copiosore  seminis  secretione  ex  arteriis  spermaticis  solito  ma¬ 
ioribus  aut  pluribus,  a  coitus  frequentis  et  consueti  interceptione,  per 
sanguinis  in  utero  ,  ovariis  ,  vasis  haemorrhoidalibus  congestionem  ,  sa¬ 
burras  gastricas  irritantes  ,  herpetem  ,  lepram  et  elephantiasim.  Psy¬ 
chica  sunt :  incitatio  libidinis  nimia  ,  frequens  per  amorem  frustratum 
aut  occultum,  imaginationem  lascivam,  lectionem  librorum ,  intuitiones 
picturarum  vel  obiectorum  et  scenarum  ,  auditum  colloquiorum  lasci¬ 
vorum  ,  per  insomnia  lubrica  ,  per  maniam  ,  in  qua  sicut  in  hydro¬ 
phobia  ,  hysteria  aliisque  nevrosibus  instinctus  sexualis  excessus  quan¬ 
doque  occurrit  symptomaticus. 

XIV. 

Cum  satyriasis  et  nymphomania  morborum  acutorum  ct  chronicorum 
symptomata  potius  quam  morbos  sistant  substantivos  ,  ab  illis  potissi¬ 
mum  phaenomena  utrique  sociata  ,  decursus  ,  duratio  ,  exitus  varii  non 
minus  ac  prognosis  et  medela  fluunt. 

XV.' 

In  therapia  facienda  praecipua  caussarum  excitantium  ac  morborum 
protopathicorum  auferendorum  ratio  habeatur.  Quare  onaniae  deditus 
severae  curationi  psychicae  submittatur ;  urethritis  syphilitica  ,  irritatio 
a  vermibus  ,  calculis  urinalibus  ,  saburris  gastricis  ,  plethora ,  haemor- 
rhoidibus  etc.  iuxta  praecepta  tollantur  ,  victus  nimium  lautus  exulet  ; 
corpus  ad  virium  defatigationem  usque  exerceatur,  intendatur  ;  imagi¬ 
num  et  obiectorum  cupidinem  incitantium  ,  vini  potuumque  spirituo- 
sorum  omnium  fuga  etc.  praecipiatur.  Methodus  simul  palliativa  in  or- 
gasmum  componendum  et  sensibilitatem  ac  irritabilitatem  genitalium 
obtundendam  una  iungatur  ,  in  congruo  antiphlogisticorum  diluentium, 
temperantium  aut  solorum  aut  camphorae  simul  dosibus  maioribus  spe¬ 
cifice  ferme  commendatae  nuptorum  ,  externe  in  frigidorum  et  refri¬ 
gerantium  ad  genitalia ,  lumbos  ,  os  sacrum  adhibendorum  usu  conti¬ 
netur.  Camphorae  grana  tria  ad  sex  cum  nitri  granis  decem,  aliquot 
per  diem  vicibus  porrecta  egregias  saepe  vires  exerunt.  Diaeta  hisce 
consona  sit;  regimen  autem,  mentis  in  specie,  semper  magnam,  ali¬ 
quando  principem  therapiae  partem  efficiens,  versetur  in  animo  recreando 
et  oblectamentis ,  in  benevolorum  amicorum  prudentium  consortio  ,  in 
imaginationis  et  intellectus  exercitio  circa  res  momentosas  ,  ac  negotia 
alia  ,  in  animi  adfectibus  instinctui  effreni  oppositis  excitandis  :  metu  , 
tristitia  ,  moerore  etc.  provocandis  ,  denique  in  institutionibus  morali¬ 
bus  ad  rationis  lumen  revocandum  ,  ac  voluntatis  victae ,  infirmae  pote¬ 
statem  excitandam  ,  roborandam  idoneis. 

r  -  •  ,  ,  -  -  . 

Convalescentiae  auxilia  generalibus  indicationibus  ac  praeceptis  inni¬ 
tuntur. 


i' 


EX  MATERIE  MEDICA 


DE  ASA  FOETIDA. 


Asa  foetida  gummi  resina  est,  quae  lactis  instar  e  radice  Ferulae 
Asae  foetidae  L.  in  Persia  ,  et  in  indiis  crescentis  uberrime  exlillat , 
vel  arte  exprimitur ;  caloris  autem  solaris  vi  in  massam  siccam  con¬ 
crescit. 

II 

Extant  in  officinis  eius  frusta  variae  magnitudinis  ,  et  formae  ,  co¬ 
loris  fusci ,  flaventis  ,  pallide  rubentis  ,  vel  coerulescentis ,  albidis  gra¬ 
nis  interspersa  ,  foetidissimum  et  sui  generis  odorem  cum  allii  odore 
Malvam 

coniunctum  spirantia.  Sapor  Asae  foetidae  amarus  et  subacris  est,  ve¬ 
tustate  eius  efficacia  cum  odore  evanescit.  Sagapeno ,  Gummi  ammo- 
niaco  ,  aliisque  gummi  resinis  aut  resinis  ea  interdum  adulteratur. 

III. 

Pertinet  autem  Ferula  Asa  foetida  L.  ad  Pentandriam  digyniam ,  et 
ad  familiam  Umbelliferarum.  Sprengelius  in  historia  rei  herbariae  plan¬ 
tam  quae  Asam  foetidam  praebet  anno  617  ante  aeram  vulgarem  ab 
Aristaeo  detectam  fuisse  scribit.  Ex  Fischero  Ferula  Persica  W.  Asam 
foetidam  etiam  praebet. 

IV. 

Praeter  Neum annum  ,  Charteuserum  et  Trommsdorffium  ad  analysim 
chemicam  Asam  foetidam  perduxit  Pelletierius  ,  qui  ex  quinquaginta 
eius  granis  obtinuit  resinae  32,  50  ;  olei  volatilis  ,  ex  quo  Asae  foe¬ 
tidae  odor  et  acritas  oriuntur ,  tum  et  fortasse  praecipua  eius  vir¬ 
tus  ,  1,  80;  gummi  9,  72  ;  bassorinae  5,  83;  malatis  calcis  ,  et  prin¬ 
cipiorum  inter  analysim  evanidorum  0,  15.  In  Asa  foetida  praeterea 
aluminam  ,  phosphori  vestigia  ,  et  materiem  resinosam  invenit  Brandes, 
sulphuris  insuper  praesentiam  demonstravit  Zeisc. 

V. 

In  complurium  morborum  ,  et  praesertim  nervosorum  curatione 
nullo  non  tempore  a  medicis  adhibita  est  Asa  foetida  :  facultatem  ele¬ 
ctivam  suam  in  nerveum  systema  potissimum  exercet ,  eamque  sti- 
mulantem. 

'  ......  .  ...  ■,  .  ;  :  £i  cmi!  ni  -t  •  ‘  n;  .v  .  ':>o.  c.  ■: ' 

VI. 

Quamobrem  in  hysteria  ,  hypocondriasi  ,  aliisque  huiusmodi  affectio¬ 
nibus  ,  ubi  neque  morbi  neque  aegri  natura  incitantis  remedii  usus 

excluditur  iuverit  ad  Asam  foetidam  confugere. 

■  >  .  !•  c  r -xi  :  :  in  .  uu  ,rt£v  nd  tum  °  ho  m 

VII. 

In  neuralgiis  proficuam  esse  auctores  tradunt.  In  tussi  convulsiva 


optime  cessisse  gumini  arabici  mucilagme  et  syrupo  emulsam  Kok  ob¬ 
servationes  ostendunt. 

VIII. 

Habemus  ex  Carminati  exempla  asthmatis  spasmodici ,  gravissimi  diu 
multumque  ceteris  medicamentis  reluctantis ,  mira  promptitudine  Asae 
foetidae  ope  omnino  sanati.  Neque  desunt  qui  Asae  foetidae  virtutem 
tribuant  emmenagogam  ,  atque  in  amenorrhoea  utilem  deprehenderint. 

IX, 

Vermes  ab  Asa  foetida  saepe  fugari  clinicorum  probant  observationes, 
atque  varias  massas  pillulares  anthelminthicas  ,  in  quibus  Asa  foetida 
purgantibus  fuit  adsociata ,  legere  est  apud  Hoffmannum  ,  Wolffium  , 
Rosensteinium. 


X. 

Magni  autem  a  clinicis  facta  est  Asa  foetida  in  carie  ossium  ;  atque 
in  gangraena  nosocomiali  feliciter  etiam  adhibita  fuit. 

XI. 

Apud  Persas  succus  Asae  foetidae  recens  efficax  habetur  ex  Kaempfero 
ad  consolidanda  vulnera  ,  nec  minori  in  pretio  habetur  siccus  in  aliis 
morbis  curandis  ,  eiusdemque  usus  tamquam  ciborum  condimentum 
satis  frequens  apud  eos  est. 

XII. 

Quamobrem  vel  cum  oleribus  coniungunt ,  vel  vasa  eo  perfricant , 
in  quibus  cibos  coquunt.  Mirari  autem  subest  foetidissimam  gummi 
resinam  ,  quam  Germani  stercus  diaboli  dixerunt.  Deorum  alimentum 
in  Oriente  vocatam  fuisse. 

XIII. 

Praescribitur  Asa  foetida  a  gr.  v.  ad  xij  ter  quaterve  in  die  saepe  sub 
forma  pilularum.  Eadem  in  mortario  vitreo  trita  cum  ovi  vitello ,  super- 


addita  aqua  ,  emulsionis  speciem  praebet  ,  quae  ob  ingratum  saporem 
odoremque  raro  aegrotantibus  propinatur.  Seepius  autem  pro  clysteribus 
usu  venit  in  affectionibus  hystericis,  verminosis,  etc. 

XIV. 

Tinctura  Asae  foetidae  alkoolica  a  gut.  x  ad  5j  in  opportuno  vehiculo 
praescribitur. 

XV. 

Pilulae  Richteri  ,  et  Pilulae  benedictae  Fulleri  Pharmacopoeae  Tau- 
rinensis  Asam  foetidam  continent. 


X  V. 


EX  HYGIENE 


USUS  CIBORUM 


I. 

In  disquisitione  positum  est ,  utrum  natura  hominem  carnivorum  fe- 
cerit,  an  frugivorum.  Nos  non  quaeramus,  quid  philosophi  docuerint: 
quaeramus  potius,  quid  natura  proponat.  Structura  hominis  ea  est,  quae 
inter  carnivora,  et  frugivora  medium,  ideoque  utrique  victui  compara¬ 
tum  ostendat.  Scire  licet,  animantia  carnivora  maiorem  dentium  nume¬ 
rum,  et  breviora  intestina  exhibere,  quam  frugivora. 

II. 

Tametsi  victus  animalis  necessarius  habeatur,  non  tamen  reticendum 
est,  frequentem  esse  carnium  abusum. 

III. 

Observatio  docet,  hominem  melius  habere,  si  victum  animalem  cum 
vegetali  commisceat,  aut  alternet.  Interea  monemus  plerumque  utile  fore, 
ut  vegetalis  animali  praepolleat.  Unum  alimenti  genus  ,  praesertim  si 
in  ipso  perseveretur,  utile  non  est.  Ventriculus  enim  eodem  semper 
stimulo  affectus,  sensim  minus  incitaretur.  Verum  multo  frequentius 
contrariam  ob  caussam  peccatur. 

IV. 

Alimenta  eo  primum  respiciunt,  ut  iacturas  reparent:  simul  vero  a- 
o-ere  debent  cum  vi  incitante,  tum  massa.  Quo  uberiores  sunt  iacturae, 
eo  maior  esse  debet  copia  alimentorum,  saltem  principiorum  nutrientium. 

V. 

Prima  fronte  videri  posset,  satius  esse  uti  alimentis  plurimum  nu¬ 
trientibus:  nam  minor  massa  exposcitur,  ideoque  minor  ventriculo  la¬ 
bor  incumbit.  Quod  tamen  omni  ex  parte  concedi  non  potest.  Alimenta 
non  solum  nutriunt,  sed  ventriculum  incitant:  partim  autem  sua  inci¬ 
tant  mole;  organa  vero  moderato  exercitio  vires  adipiscuntur.  Qui  ita¬ 
que  valido  ventriculo  donantur,  uti  debent  alimentis  modice  nutrienti¬ 
bus:  iis  nempe,  quae  opportunum  nutritiorum  principiorum  sub  maiori 
massa  contineant. 

VI. 

Quod  vero  attinet  ad  vim  incitantem  (  dynamicam  et  non  mechani¬ 
cam)  providendum  ita  est,  ut  neque  nimis  incitantia,  neque  insipida 
in  usum  ducantur. 

VII. 

De  diaeta  maxime  dissident  Celsus,  atque  Cornarius.  Latinus  lau¬ 
tiorem  diaetam  prope  ad  intemperantiam  accedentem  proponit:  Venetus 
parcissimam  imperat.  Sententias  componere  labor  non  fuerit.  Celsus 
fingit  hominem  sanum,  ac  bene  valentem;  alter  tenui  utentem  valetudine. 

VIII. 

Gustus  nos  edocet,  quaenam  esse  debeat  indoles  alimentorum.  Pro¬ 
fecto  qui  infirmo  sunt  corpore,  in  ea  feruntur,  quae  abunde  nutriunt, 
et  incitant.  Ex  adverso  qui  robore  praestant,  durioribus  cibis  delectan¬ 
tur.  Prima  aetas  actuosa  eget  nutritione;  nam  non  solum  iacturas  debet 
resarcire,  at  praeterea  corporis  incremento  prospicere;  et  simul  maxi¬ 
ma  mobilitate  donatur;  idcirco  eget  alimentis,  quae  satis  nutriant,  et 
modice  exstimulent. 

IX. 

Fames  nos  edocet  quantitatem  ciborum,  partim  quoque  naturam. 
Ubi  enim  ventriculus  eam  recepit  alimentorum  copiam,  quae  iacturas 
reparare  valeat,  fames  conquiescit:  imo  si  quis  in  assumendo  cibo  per- 

severare  velit,  mox  satietas  subsequitur.  Si  utamur  cibis  magis  nutrien¬ 
tibus,  citius  fames  desinit. 

X. 

Si  homo  instinctum  sequeretur ,  et  ab  omni  absuetudine  caveret , 
quam  vel  antecaptae  opiniones,  vel  caecae  cupiditates  inducere  parant, 
vix  unquam  aegrotaret,  atque  morbus  facile  sanaret.  Sed  a  natura  de¬ 
sciscens,  ita  se  commutat,  ut  instinctum  propemodum  aboleat. 

XI. 

Expedit  monere,  naturam  ipsam  nos  ad  quaedam  per  aetatum  succes¬ 
sionem  molienda  perducere.  Sed  hic  dum  adsuetudinem  dicimus ,  id 
intelligimus,  quod  nos  contra  naturae  vota  in  nostram  vivendi  rationem 
inducimus. 

XII. 

In  civili  societate  aliqua  norma  esse  debet.  Si  omnes  proprium  in¬ 
stinctum  sequerentur,  publicus  ordo  perturbaretur.  Etiam  in  societate 
domestica,  quae  multo  magis  circumscripta  est,  omnes  communem  qua- 
dantenus  vitae  rationem  servare  debent. 

XIII. 

Permultae  sunt  adsuetudines,  quae  nulla  ratione  sunt  necessariae;  a 
quibus  cavendum  sedulo  est. 

XIV. 

At  vero  si  iam  contractae  fuerint,  an  abrumpendae?  Subito  abrum¬ 
pere  leve  negotium  non  est;  et  si  abrumpantur,  valetudo  perturbatur. 
In  id  adlaborandum,  ut  sensim  temperentur. 

XV. 

Quod  late  interpretandum  est.  Sunt  enim  adsuetudines,  quas  confe- 
stim  cessare  extremae  necessitatis  est. 

